ДЕЛЕГИРАН РЕГЛАМЕНТ (ЕС) № 392/2012 НА КОМИСИЯТА
от 1 март 2012 година
за допълване на Директива 2010/30/ЕС на Европейския парламент и на Съвета по отношение на енергийното етикетиране на битови барабанни сушилни машини
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2010/30/ЕС на Европейския парламент и на Съвета от 19 май 2010 г. относно посочването на консумацията на енергия и на други ресурси от продукти, свързани с енергопотреблението, върху етикети и в стандартна информация за продуктите (1), и по-специално член 10 от нея,
като има предвид, че:
(1)
Съгласно Директива 2010/30/ЕС Комисията трябва да приеме делегирани актове за етикетирането на продукти, свързани с енергопотреблението, които притежават значителен потенциал за икономии на енергия и голямо различие на работни характеристики при еквивалентни функции.
(2)
Разпоредби за енергийното етикетиране на битови барабанни сушилни машини бяха установени с Директива 95/13/ЕО на Комисията от 23 май 1995 г. за привеждане в изпълнение на Директива 92/75/ЕИО на Съвета по отношение на етикетирането на електрически сушилни за битови нужди (2).
(3)
Консумираната от битовите барабанни сушилни машини енергия представлява значителна част от общото потребление на енергия за битови нужди в Съюза. Освен вече постигнатите повишения на енергийната ефективност, има значителни възможности за допълнително намаляване на консумацията на енергия от битовите барабанни сушилни машини.
(4)
Директива 95/13/ЕО следва да бъде отменена и с настоящия регламент следва да се въведат нови разпоредби с цел да се гарантира, че енергийният етикет осигурява динамични стимули за производителите за по-нататъшно повишаване на енергийната ефективност на битовите барабанни сушилни машини и за ускорено преминаване на пазара към енергийно ефективни технологии.
(5)
Битовите комбинирани перални и сушилни машини са предмет на Директива 96/60/ЕО на Комисията от 19 септември 1996 г. за изпълнение на Директива 92/75/ЕИО на Съвета относно енергийното етикетиране на битови комбинирани перални и сушилни машини (3). Те имат специални характеристики, поради което следва да бъдат изключени от обхвата на настоящия регламент.
(6)
Информацията, посочена на етикета, следва да бъде получена чрез надеждни, прецизни и възпроизводими измервателни процедури, които са съобразени с общопризнатите измервателни методи на съвременно техническо равнище, включително, когато има такива, с хармонизираните стандарти, приети от европейските организации по стандартизация, изброени в приложение I към Директива 98/34/ЕО на Европейския парламент и на Съвета от 22 юни 1998 г. за определяне на процедура за предоставяне на информация в областта на техническите стандарти и регламенти (4).
(7)
Настоящият регламент следва да определи единно оформление и съдържание на етикета за битови барабанни сушилни машини, включително газови сушилни машини.
(8)
В допълнение настоящият регламент следва да определи изисквания за „техническата документация“ и за „продуктовия фиш“ на битовите барабанни сушилни машини.
(9)
Освен това регламентът следва да определи изисквания по отношение на информацията, която трябва да се предоставя при всяка форма на продажба от разстояние и реклама на битови барабанни сушилни машини, както и за всяка форма на технически рекламни материали за такива машини.
(10)
Уместно е да се предвиди преразглеждане на настоящия регламент, за да се отчете техническият напредък.
(11)
С цел да бъде улеснен преходът от Директива 95/13/ЕО към настоящия регламент, битовите барабанни сушилни машини, етикетирани в съответствие с настоящия регламент, следва да бъдат считани за съобразени с Директива 95/13/ЕО.
(12)
Поради това Директива 95/13/ЕО следва да бъде отменена,
ПРИЕ НАСТОЯЩИЯ РЕГЛАМЕНТ:
Член 1
Предмет и обхват
1. С настоящия регламент се въвеждат изисквания за етикетирането и предоставянето на допълнителна продуктова информация по отношение на захранвани от електрическата мрежа и газови битови барабанни сушилни машини, както и вградени битови барабанни сушилни машини, включително такива, продавани за употреба извън домакинства.
2. Настоящият регламент не се отнася за битови комбинирани перални и сушилни машини, нито за битови центробежни сушилни машини.
Член 2
Определения
В допълнение към определенията, установени в член 2 от Директива 2010/30/ЕС, за целите на настоящия регламент се прилагат следните определения:
1)
„битова барабанна сушилна машина“ означава уред, в който се сушат текстилни изделия чрез обръщане във въртящ се барабан, през който преминава нагрят въздух, и е предназначен за използване главно за непрофесионални цели;
2)
„вградена битова барабанна сушилна машина“ означава битова барабанна сушилна машина, предназначена за монтиране в шкаф, в подготвена ниша в стената или на друго подобно място, за която е необходима мебелна крайна обработка;
3)
„битова комбинирана перална и сушилна машина“ означава битова перална машина, която притежава както функция за центрофугиране, така и средство за сушене на текстила - обикновено чрез нагряване и обръщане в барабан;
4)
„битова центробежна сушилна машина“, известна в търговията и като „центрофуга за сушене“, означава уред, в който водата се отстранява от текстилни изделия чрез центробежната сила във въртящ се барабан и се отвежда навън с автоматична помпа, като този уред е предназначен за използване главно за непрофесионални цели;
5)
„вентилационна барабанна сушилна машина“ означава барабанна сушилна машина, която засмуква въздух отвън, прекарва го през текстила и издухва получения влажен въздух в помещението или навън;
6)
„кондензационна барабанна сушилна машина“ означава барабанна сушилна машина, която включва устройство (използващо кондензацията или друго средство) за отстраняване на влагата от въздуха, използван за процеса на сушене;
7)
„автоматична барабанна сушилна машина“ означава барабанна сушилна машина, която спира процеса на сушене, когато се установи определено съдържание на влага в товара - например чрез датчик за проводимост или термодатчик;
8)
„неавтоматична барабанна сушилна машина“ означава барабанна сушилна машина, която спира процеса на сушене след изтичането на предварително зададен период от време, обикновено контролиран чрез таймер, но която може да бъде изключена и ръчно;
9)
„програма“ означава последователност от операции, които са определени предварително и които са обявени от доставчика като подходящи за сушене на определени видове текстил;
10)
„цикъл“ означава цялостен процес на сушене, както е определен за избраната програма;
11)
„времетраене на програмата“ означава времето, изтекло от стартирането на програмата до завършването на нейното изпълнение, с изключение на закъснение, програмирано от крайния потребител;
12)
„номинален капацитет“ означава максималната маса в килограми, обявена от доставчика през интервали от 0,5 килограма сух текстил от конкретен вид, която може да бъде обработена в битова барабанна сушилна машина по избраната програма, когато е поставена в съответствие с инструкциите на доставчика;
13)
„частичен товар“ означава половината от номиналния капацитет на битова барабанна сушилна машина за дадена програма;
14)
„ефективност на кондензацията“ означава съотношението между масата на кондензираната от кондензационна барабанна сушилна машина влага и масата на влагата, отстранена от товара в края на един цикъл;
15)
режим „изключена“ означава състоянието, когато битовата барабанна сушилна машина е изключена чрез средства за управление или превключватели на машината, които са достъпни за крайния потребител и са предназначени за задействане от него по време на нормалната ѝ употреба, като при това състояние се постига най-малка консумация на енергия и то може да се запази за неопределено време, докато битовата барабанна сушилна машина е свързана към източник на енергия и използвана в съответствие с инструкциите на доставчика; когато липсват достъпни за крайния потребител средства за управление или превключватели, режим „изключена“ означава състоянието на битовата барабанна сушилна машина след нейното автоматично връщане към устойчива консумация на енергия;
16)
режим „оставена включена“ означава режимът на най-ниска консумация на енергия, който може да се запази за неопределено време след завършване на изпълнението на програмата без по-нататъшна намеса на крайния потребител, освен изваждане на товара от битовата барабанна сушилна машина;
17)
„еквивалентна битова барабанна сушилна машина“ означава предлаган на пазара модел на битова барабанна сушилна машина със същия номинален капацитет, технически и експлоатационни характеристики, консумация на енергия, ефективност на кондензацията в приложимите случаи, времетраене на стандартната програма за памук и издаван въздушен шум по време на сушене като друг модел на битова барабанна сушилна машина, предлаган на пазара под различен търговски кодов номер от същия доставчик;
18)
„краен потребител“ означава ползвател, който закупува или се очаква да закупи битова барабанна сушилна машина;
19)
„място на продажба“ означава място, където се излагат или предлагат за продажба битови барабанни сушилни машини, или където те се дават под наем или се предлагат на изплащане;
20)
„стандартна програма за памук“ означава цикълът на сушене на товар от памучно пране с първоначално съдържание на влага 60 % до остатъчно съдържание на влага 0 %.
Член 3
Отговорности на доставчиците
Доставчиците гарантират, че:
а)
всяка битова барабанна сушилна машина се доставя с отпечатан етикет, чийто формат и информацията върху който съответстват на посоченото в приложение I;
б)
се предоставя продуктов фиш съгласно приложение II;
в)
на органите на държавите-членки и на Комисията се предоставя, при поискване от тяхна страна, техническата документация, посочена в приложение III;
г)
във всяка реклама за определен модел битова барабанна сушилна машина е посочен класът на енергийна ефективност, ако рекламата включва информация, свързана с енергопотреблението или цената;
д)
във всички рекламни материали с технически характер, които описват специфичните технически параметри на определен модел битова барабанна сушилна машина, е посочен класът на енергийна ефективност на този модел.
Член 4
Отговорности на търговците
Търговците гарантират, че:
а)
всяка битова барабанна сушилна машина на мястото на продажба е с етикет, поставен от доставчиците в съответствие с член 3, буква а) на външната предна или горна стена на битовата барабанна сушилна машина, така че да се вижда ясно;
б)
битови барабанни сушилни машини, предлагани за продажба, под наем или на изплащане по начин, при който не може да се очаква крайният потребител да види на място съответния продукт, съгласно член 7 от Директива 2010/30/ЕС, се търгуват с информацията, която доставчиците трябва да предоставят в съответствие с приложение IV към настоящия регламент;
в)
във всяка реклама за определен модел битова барабанна сушилна машина е посочен класът на енергийна ефективност, ако рекламата включва информация, свързана с енергопотреблението или цената;
г)
във всички рекламни материали с технически характер, които описват специфичните технически параметри на определен модел битова барабанна сушилна машина, се посочва класът на енергийна ефективност на този модел.
Член 5
Измервателни методи
Информацията, която подлежи на предоставяне съгласно членове 3 и 4, трябва да бъде получена чрез надеждни, точни и възпроизводими измервателни процедури, които са съобразени с общопризнатите измервателни методи на съвременно техническо равнище.
Член 6
Процедура за проверка с цел надзор върху пазара
За оценяване на съответствието на обявените стойности за класа на енергийна ефективност, консумацията на енергия за един цикъл, годишната консумация на вода, класа на ефективност на кондензацията в приложимите случаи, номиналния капацитет, консумацията на енергия в режим „изключена“ и в режим „оставена включена“, времетраенето на режима „оставена включена“, времетраенето на програмата и издавания въздушен шум държавите-членки прилагат процедурата, предвидена в приложение V.
Член 7
Преразглеждане
С оглед на техническия напредък Комисията ще преразгледа настоящия регламент не по-късно от пет години след неговото влизане в сила. При преразглеждането по-специално трябва да се оценят посочените в приложение V контролни допустими отклонения.
Член 8
Отмяна
Директива 95/13/ЕО се отменя, считано от 29 май 2012 г.
Член 9
Преходни разпоредби
1. Член 3, букви г) и д) и член 4, букви б), в) и г) не се прилагат за печатни рекламни материали и печатни рекламни материали с технически характер, публикувани преди 29 септември 2012 г.
2. Битовите барабанни сушилни машини, пуснати на пазара преди 29 май 2012 г. трябва да отговарят на разпоредбите на Директива 95/13/ЕО.
3. Битовите барабанни сушилни машини, които са в съответствие с разпоредбите на настоящия регламент и които са пуснати на пазара или предложени за продажба, дадени под наем или на изплащане преди 29 май 2012 г., се считат за отговарящи на изискванията на Директива 95/13/ЕО.
Член 10
Влизане в сила и прилагане
1. Настоящият регламент влиза в сила на двадесетия ден след публикуването му в Официален вестник на Европейския съюз.
2. Той се прилага от 29 май 2012 г. Член 3, букви г) и д) и член 4, букви б), в) и г) обаче се прилагат от 29 септември 2012 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 1 март 2012 година.